32005R1814
L 292/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1814/2005 AL COMISIEI
din 7 noiembrie 2005
de modificare a Regulamentului (CE) nr. 580/2004 de stabilire a unei proceduri de licitație pentru restituirile la export pentru anumite produse lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și al produselor lactate (1), în special articolul 26 alineatul (3) și articolul 31 alineatul (14),
întrucât:
(1)
Articolul 6 din Regulamentul (CE) nr. 174/1999 al Comisiei din 26 ianuarie 1999 de stabilire a normelor de aplicare a Regulamentului (CEE) nr. 804/68 al Consiliului în ceea ce privește certificatele de export și restituirile la export în sectorul laptelui și produselor lactate (2) stabilește durata de valabilitate a certificatelor de export, inclusiv cele eliberate în conformitate cu Regulamentul (CE) nr. 581/2004 al Comisiei din 26 martie 2004 de deschidere a unei invitații permanente de participare la licitație pentru restituirile la export care privesc anumite tipuri de unt (3) și cu Regulamentul (CE) nr. 582/2004 al Comisiei din 26 martie 2004 de deschidere a unei invitații permanente de participare la licitație pentru restituirile la export cu privire la laptele praf degresat (4).
(2)
Prin derogare de la dispozițiile articolului 6 din Regulamentul (CE) nr. 174/1999, articolul 8 din Regulamentul (CE) nr. 580/2004 al Comisiei (5) stabilește data de începere a valabilității certificatelor de export.
(3)
Domeniul de aplicare al articolului 6 din Regulamentul (CE) nr. 174/1999 coroborat cu articolul 8 din Regulamentul (CE) nr. 580/2004 a făcut uneori obiectul unor interpretări eronate. Pentru a se evita orice eroare de interpretare, este necesar să se modifice articolul 8 din cel de-al doilea regulament menționat.
(4)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
La articolul 8 alineatul (1) din Regulamentul (CE) nr. 580/2004, litera (d) se înlocuiește cu următorul text:
„(d)
perioada de valabilitate a certificatului de export indicată la articolul 6 din prezentul regulament începe la data limită de depunere a ofertelor.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 noiembrie 2005.